Lik resept: De var helt uenige om Syria-forliket. Nå kommer Frp og SV med liknende oppskrifter på hvordan asylstrømmen til Europa skal reguleres.

– Det er interessant at SV vil ha slike leirer i nærområdene samtidig som de sier at kapasiteten i nærområdene er sprengt.

Per Sandberg kaller utspillet fra SV for «meget interessant».

Tall fra Politiets utlendingsenhet viser at Norge per 1. august i år har tvangsreturnert 78 syrere til første ankomstland i Europa.

– Vi vet at noen asylsøkere, som de fra Syria og Eritrea, nesten alltid vil få opphold. Da er det ille at de må legge ut på en livsfarlig reise for i det hele tatt å få behandlet og vurdert søknaden.

Men det er én viktig forskjell. Mens Frp ønsker å returnere alle som ankommer EUs yttergrense for så å sende dem til de eksterne asylleirene, vil SV fortsatt holde muligheten åpen for å søke asyl i Europa. Å søke asyl i et land langs fluktruten vil dermed være et tilbud og ikke en tvang.

SVs leder Audun Lysbakken er på den greske øya Lesvos for å se flyktningkrisa med egne øyne. Samtidig varsler de nå åtte konkrete forslag for en bedre flyktning- og asylpolitikk.

• Anslagene fra IOM viser at 315.458 mennesker per 26. august har ankommet Hellas, Italia, Spania og Malta over Middelhavet hittil i år. 203.375 har nådd Hellas, 109.823 Italia, 2166 Spania og 94 Malta.

– Ideen bak Schengen-samarbeidet er at vi skal ha én felles yttergrense og full bevegelsesfrihet innad. Nå opplever mange at kontrollen av yttergrensen ikke fungerer. Dermed står hele Schengen i fare, sa Taraku.

Tidligere generalsekretær i Noas Sylo Taraku foreslo i Klassekampen fredag å opprette eksterne leirer utenfor Schengen-området hvor mennesker på flukt kan søke om asyl til Europa. Taraku, som også har jobbet som underdirektør for Dublin-saker i Utlendingsdirektoratet (UDI), mener et slikt tiltak vil presse seg fram dersom Schengen-samarbeidet skal bevares.

Dette mener Frp:

Dagens asylinstitutt må reformeres gjennom å etablere et system som hjelper flere flyktninger gjennom FNs kvotesystem og i nærområdene. Dette innebærer ikke at retten til å søke asyl forsvinner, men at det organiseres på en annen måte og gjennom FNs høykommissær.

Ved å la mennesker som er forfulgte kunne oppsøke og søke om asyl i sine nærområder vil systemet kunne fange opp flere mennesker som trenger beskyttelse. Det vil også være mer rettferdig ovenfor de aller svakeste. De som ikke har ressurser og mulighet hverken fysisk eller økonomisk å legge ut på en ferd gjennom store deler av verden for å komme seg i trygghet.

Dette mener SV:

En viktig grunn til at mange legger ut på en farefull ferd med Europa er at det ikke er mulig å få behandlet asylsøknader der de er. Etter dagens system kan en asylsøknad først behandles i det asylsøkeren har ankommet det landet man søker om asyl. Dette gjør at mange foretar livsfarlige reiser til Europa, for så å oppleve at man får avslag på sin søknad og deretter foretas det en dyr uttransportering. SV vil at det skal opprettes felles-europeiske asylinstitusjoner i de største pressområdene (for eksempel Libanon og Jordan) slik at mennesker som har flyktet fra Syria kan få behandlet sine asylsøknader i nærområdet. SV mener også at en bør vurdere ordninger med å søke asyl på norske ambassader, eventuelt i samarbeid med andre europeiske land som også inngår i Schengen-samarbeidet.

SV ønsker videre en grundig utredning av etablering av store flyktningesentra i de nord-afrikanske landene. I dag bor det mange hundre tusen flyktninger under ekstremt kummerlige forhold i land som Egypt, Algerie, Libya og Tunisia. Få hjelpeorganisasjoner driver flyktningleirer her med samme profesjonalitet som man ser i de store flyktningleirene for eksempel i Jordan. SV ønsker å bidra til at det etableres sikre flyktningleirer i Nord-Afrika, slik at flyktninger får dekt sine grunnleggende behov også der. I tillegg skal disse flyktningleirene ha asylbehandlingssentre slik at man kan behandle asylsøknader derfra.